b'\n_START_ARTICLE_\nMakan\n_START_PARAGRAPH_\nMakan (ogs\xc3\xa5 Magan) var et gammelt rige eller omr\xc3\xa5de, der blev n\xc3\xa6vnt i sumeriske kileskrifttekster fra omkring 2300 f.Kr. og som eksisterede til 550 f.Kr. som oprindelsessted for forsyninger af kobber og diorit til Mesopotamien._NEWLINE_Placeringen af Magan vides ikke med sikkerhed, men det meste af ark\xc3\xa6ologiske og geologiske beviser tyder p\xc3\xa5, at Makan var en del af det, der nu er Oman. Metalpr\xc3\xb8ver af kobbergenstande fra Mesopotamien fra tiden 3.000-2.000 f.Kr. har p\xc3\xa5vist et svagt indhold af nikkel, 0.2-0.3%. Tilsvarende indhold af nikkel er kun konstateret i den dal, der str\xc3\xa6kker sig fra oasen Buraimi p\xc3\xa5 gr\xc3\xa6nsen mellem Abu Dhabi og Muskat ned til havnebyen Sohar p\xc3\xa5 Muskatkysten._NEWLINE_Hvis beliggenheden er rigtig, betyder det, at Makan har ligget p\xc3\xa5 sejlruten fra Dilmun i det indre af Den Persiske Bugt til Meluhha eller Mohenjo-Daro i Indusdalen. Dette indebar, at en sv\xc3\xa6kkelse af denne handelsrute ogs\xc3\xa5 ville sv\xc3\xa6kke Makans rolle i den datidige internationale handel og skibsfart.\n_START_SECTION_\nKildeomtaler\n_START_PARAGRAPH_\nMakan var det land, der forsynede Dilmun med kobber. Til geng\xc3\xa6ld fik man uld og uldent stykgods i bytte. I en indskrift pralede Sargon af Akkad omkring 2.300 f.Kr. med, at han "fik skibene fra Meluhha, skibene fra Makan, skibene fra Dilmun til at fort\xc3\xb8je langs Agades kaj." Sargons s\xc3\xb8nnes\xc3\xb8n Naram-Sin erkl\xc3\xa6rede, at han "marcherede imod Makans land og personligt tilfangetog Mannu-dannu, konge af Makan." Guvern\xc3\xb8ren over Lagash, Gudea, erkl\xc3\xa6rede omkring 2.130 f.Kr., p\xc3\xa5 et tidspunkt da barbarere fra Gutium herskede i Mesopotamien, at han havde importeret diorit fra Makan som materiale for sine statuer. Bevarede k\xc3\xb8bmandslertavler fra Ur ca. 2.000 f.Kr. oplyser om ladninger "til k\xc3\xb8b af kobber fra Makan", "til k\xc3\xb8bb af kobber, l\xc3\xa6sset p\xc3\xa5 et skib til Makan". Senere, ca. 1.800 f.Kr. skete ingen direkte sejlads p\xc3\xa5 Makan; nu skete al handel via Dilmun. Lister over materialer og deres oprindelsessted beretter om "diorit, produkt fra Makan", om "kobber, produkt fra Makan", om "palmetr\xc3\xa6, produkt fra Dilmun, produkt fra Makan, produkt fra Meluhha."\n_START_SECTION_\nNedgang\n_START_PARAGRAPH_\nMan har ment, at Dilmuns velstand hvilede p\xc3\xa5 sejladsen og handelen med Makan og Meluhha. Denne skibsfart gik imidlertid efterh\xc3\xa5nden tilbage. Det menes, at et alvorligt tilbageslag indtr\xc3\xa5dte omkring 1.600 f.Kr., da indoeurop\xc3\xa6iske folkeslag erobrede byerne i Indusdalen og omtrent samtidig skal en anden, ligeledes indoeurop\xc3\xa6isk folkegruppe have \xc3\xb8delagt Makans kobberhandel, hvorefter Dilmun stagnerede. Ark\xc3\xa6ologiske unders\xc3\xb8gelser tyder p\xc3\xa5, at en s\xc3\xa5dan datering og \xc3\xa5rsagsforklaring kan v\xc3\xa6re rigtig. Det menes, at kobber fra Cypern overtog den rolle, som kobber fra Makan tidligere havde spillet.'